钦定古今图书集成/理学汇编/文学典/第150卷 > 《徐师曾文体明辩》 > 《谏垣存槁序》宋·韩琦
## 钦定古今图书集成/理学汇编/文学典/第150卷 > 《徐师曾文体明辩》 > 《谏垣存槁序》宋·韩琦

“夫善谏者，无讽也，无显也，主于理胜而已矣。故主于
讽者，必优柔微婉，广引譬喻，冀吾说之可行，而不知
事不明辨，则忽而不听也；主于显者，必暴扬激𬣙，恐
以危亡，谓吾言之能动，而不知论或过当，则怒而不
信也。夫欲说而必听，言而必信，苟不以理胜之为主，
难矣哉！”琦，景祐中任三司度支判官，以族贫求外补，
得舒州。将行，而上以谏官缺擢授右司谏而留之。“窃
惟言责之重，非面责廷诤之难，盖知体得宜为难。夫
得通明端朴、高识博学之士，则动必中理，日益君听，
而使愚不肖者冒而处之，固不胜其任矣。”遂两上章
辞不报。乃喟然自谓曰：“上之知汝，任汝之意厚矣。汝
之所言，当顾体酌，宜主于理胜，而以至诚将之，兹所
以报陛下知而任之之意。若知时之不可行，而徒为
高论以卖直取名，汝罪不容诛矣。”在职越三载，凡明
得失，正纲纪，辨忠良，击权幸，时人所不敢言，必昧死
论列之。上宽而可其奏者十八九，卒免重戮。进登掖
垣，实前自为诫之力也。其所存槁，欲敛而焚之，以效
古人谨密之义。然念《诗》《书》所载，从谏而圣，君之德也；
衮阙而补，臣之忠也。前代谏诤之臣，嘉言谠议，布在
方策，使览之者知人主从善之美，致治之原，若皆削
而燔之，则后世何法焉。于是存而录之，离为上中下
三卷，命曰《谏垣，存槁》以藏于家。窃志夫上之聪仁大
度，自三代汉唐以来虚怀纳谏甚盛德之主，皆所不
及，复俾子孙传而阅之。知直道之无咎。忠教之有迹
云。